Hildur Sólveig Ragnarsdóttir ljósmóðir segir að það taki tíma að fæða barn og sú mynd sem er gefin af fæðingum í kvikmyndum sé skrítin og röng . Lesendur mbl.is geta nú sent Hildi Sólveigu og samstarfskonu hennar , Helgu Reynisdóttur ljósmóður , spurningar . Af hverju ákvaðst þú að verða ljósmóðir ? „ Mig hafði lengið langað til að verða ljósmóðir en fór ekki í námið fyrr en á „ efri árum “ . Ég var búin að vinna lengi í þægilegri dagvinnu en fann svo að ég varð að breyta til , vinna við það sem ég hafði ástríðu fyrir . Þannig að ég dreif mig loksins í námið og sé ekki eftir því . Ég gæti ekki hugsað mér að starfa við eitthvað annað . Ljósmæðrastarfið er alveg ótrúlega gefandi , fjölbreytt og krefjandi . Það sem er líka heillandi er að maður getur unnið töluvert sjálfstætt , “ segir Hildur . Hverjar eru erfiðustu aðstæðurnar sem ljósmæður lenda í ? „ Ljósmæðrastarfið getur líka verið krefjandi og erfitt . Ljósmæður sinna konum og fjölskyldum í alls konar aðstæðum og oft eru þær mjög erfiðar . Mér finnst erfiðast að sinna fólki þegar um andvana barn er að ræða . Þessar stundir eiga að vera hinar gleðilegustu en þetta er allt örðuvísi . Það eina sem maður getur gert er að vera til staðar og hlusta og veita stuðning . Sem betur fer er þetta ekki algengt en kemur því miður fyrir . Ég held að öllum ljósmæðrum finnist þetta vera eitt af því erfiðasta sem þær fást við . Maður finnur það einnig á ljósmæðranemum að þeir kvíða þessu oft . “ Hverjar eru gleðilegustu stundirnar ? „ Mitt aðalstarf er á Fæðingarvaktinni á Landspítalanum . Ég starfa líka í heimaþjónustu og er með fæðingarfræðslu hjá 9 mánuðum . Gleðistundir á meðgöngu og í fæðingu eru margar en þar sem ég starfa á Fæðingarvaktinni finnst mér fæðingin sú mesta gleðistund sem bæði foreldrar og ljósmæður upplifa . Mér finnst alltaf svo mikil forréttindi að fá að vera með fólki þegar það er að eignast barn . Þessi reynsla og þessi stund er svo dýrmæt og mér finnst svo magnað að fá að taka þátt í henni . Mér finnst líka ótrúlega mikilvægt að vanda sig og gera vel á þessum tímapunkti í lífi fólks því að þetta er einstök stund og kemur ekki aftur . “ Var eitthvað sem kom þér á óvart við starfið þegar þú fórst að starfa sem ljósmóðir ? „ Í rauninni ekki þannig . En ljósmóðurfræði er flókin kúnst og maður er einhverm veginn alltaf að læra eitthvað nýtt . Maður er aldrei fullnuma . Engar tvær fæðingar er eins því konur eru einstakar . Það er kannski helst það sem kemur á óvart og það gerir starfið líka svo skemmtilegt . Engir tveir dagar eins . “ Hvaða mýtur finnst þér langlífar varðandi fæðingar og meðgöngur ? „ Þar sem ég er líka með fæðingarfræðslunámskeið þá heyrir maður ýmislegt og einmitt ýmsar hugmyndir sem fólk hefur um fæðinguna . Kannski helst það að hugmynd hjá mörgum er sú að það taki ekki langan tíma að fæða barn . Sú mynd sem er gefin af fæðingum í bíómyndum er líka svo skrítin og röng . Annaðhvort fer legvatnið með þvílíkum látum og konan er bara að fara að fæða eftir nokkrar sekúndur . Eða þá að það byrja verkir og síðan skömmu seinna er konan komin í fæðingu . Svona er þetta ekki í raunveruleikanum . Að fæða barn tekur tíma og maður þarf að vera þolinmóður þegar að því kemur . “